Qo‘lbola usulda oltin izlovchilar uchun soliq imtiyozlari bekor qilinadi

O‘zbekistonda qimmatbaho metallarni oltin izlovchilar usulida qazib olish faoliyatini amalga oshiruvchilar uchun barcha soliq imtiyozlari bekor qilinadi. Bu prezident farmoni bilan belgilangan.

Shu paytgacha izlovchilar faqatgina yagona ijtimoiy to‘lovlarni to‘lagan. 2022-yil 1-iyuldan boshlab ular barcha soliqlarni to‘lashadi.
Avvalroq O‘zbekistonda qimmatbaho metallarni tadbirkorlar tomonidan qazib olish tartibi belgilangan edi.
Nizomga ko‘ra, qimmatbaho metallarni oltin izlovchilar usulida qazib olish uchun ruxsatnomalar Davlat geologiya qo‘mitasi tomonidan har yili tasdiqlanadigan yer qa’ri uchastkalari bo‘yicha beriladi.
Bunda yer qa’ri uchastkasi ishonchli, aniq konturlari va chegaralari ko‘rsatilgan, o‘lchami 5 gektargacha bo‘lgan sochma oltin konlari bo‘ladi.
Yer qa’ri uchastkalari “E-auksion” portaliga qo‘yiladi va uning bir gektari boshlang‘ich narxi BHMning 35 baravari (9 million 450 ming so‘m) etib belgilanadi. Ruxsatnomalar “E-auksion”dagi auksion yakunlari bo‘yicha faqat O‘zbekiston rezidentlariga 3 yilga beriladi.